## La Generalitat convoca el programa d'estiu de les activitats nàutiques 'A la Mar 2025'

*** Les inscripcions es faran a través de la pàgina web d’Escoles de la Mar a partir del 13 de març
* Enguany es facilitarà l’accés a les persones afectades per la riuada amb una reducció en el preu de la inscripció**

Presidència de la Generalitat, a través de la Direcció General d’Esport, i l’Institut Valencià de la Joventut (IVAJ) convoquen el programa d’estiu de les activitats nàutiques ‘A la mar 2025’.

En la campanya d’estiu ‘A la mar 2025’ podrà participar qualsevol persona, de manera individual o col·lectiva, que tinga nou anys o més durant l’any de realització del curs; que sàpia nadar correctament i que no presente contraindicacions medicosanitàries per a la pràctica de les activitats nàutiques.

En esta edició es facilitarà l’accés a les persones afectades per la riuada oferint una tarifa reduïda.

La Generalitat oferix els cursos en les Escoles de la Mar per a l’aprenentatge i la pràctica de diferents modalitats nàutiques, durant el període estival, des d’un punt de vista recreatiu i formatiu. L’oferta comprén cursos de cinc dies de dilluns a divendres, cursos de dos dies de cap de setmana o bé la modalitat ‘Un dia en la mar’, que consistix en una formació de sis hores.

Els centres a on es duen a terme les activitats són les escoles de la mar de Borriana, Benicàssim, en règim d’internat o externat, i a la Vila Joiosa, en règim d’externat exclusivament.

L’activitat inclou una sèrie d’activitats esportives, recreatives i formatives, dirigides a l’aprenentatge i difusió dels esports nàutics i a propiciar el coneixement, la conservació i el respecte del medi marí, fomentant especialment l’accés de persones jóvens mitjançant descomptes a les persones titulars del Carnet Jove.

La finalitat d’esta iniciativa és oferir l’oportunitat de conéixer i familiaritzar-se amb el món de la navegació, a través de la pràctica de modalitats nàutiques. Als valors educatius que es deriven de la realització d’activitats en el medi natural, se suma el treball interdisciplinari que oferix este tipus d’activitats esportives.

**Afectats per la riuada**

Les persones afectades per la riuada que podran beneficiar-se de la reducció de la tarifa són aquelles la residència de les quals es trobe en els municipis previstos en l’annex I del Decret 163/2024, de 4 de novembre, del Consell, pel qual s’aproven les bases reguladores i el procediment de concessió directa d’ajudes urgents per a pal·liar la pèrdua de béns de primera necessitat de les persones físiques, produïda pel temporal de vent i pluges iniciat el 29 d’octubre de 2024 en la Comunitat Valenciana i en la Resolució de 19 de novembre de 2024, de la Conselleria de Justícia i Interior, per la qual es modifica la relació de municipis afectats.

Les inscripcions s’han de fer exclusivament en línia a través de la web [www.escolesdelamar.gva.es](http://www.escolesdelamar.gva.es/).

Per a participar en les escoles de la mar de Borriana i Benicàssim cal fer una preinscripció amb diferents opcions de cursos per a triar, mentres que la inscripció per a les activitats en l’Escola de la Mar de la Vila Joiosa es realitzarà directament a través de la mateixa escola en cnlavila.com/escuelas.

El termini estarà obert des de les 10:00 hores del 13 de març i finalitzarà a les 23:59 hores del 27 de març.

Fecha: 12/03/2025